text:
MAHANYELO YA VAKRESTE
Xana U Ma Tirhisa Kahle Makhadi Yo Pfuna Vanhu Ku Nghena Eka JW.ORG?
Leswi nhlomulo lowukulu wu ya ka wu tshinela, ntirho wa hina wo chumayela i wa xihatla. (Swiv 24:11, 12, 20) Hi nga pfuna vanhu hi ku tirhisa makhadi lawa, leswaku va dzikisa mianakanyo eka Rito ra Xikwembu ni le ka website ya hina. Khadi leri ri ni khodi leyi yi yisaka eka vhidiyo leyi nge Ha Yini U Fanele U Dyondza Bibele? swin’we ni xirhambo xo kombela rungula leri engetelekeke kumbe dyondzo ya Bibele. Vanhu van’wana a va yi tsakeli minkandziyiso ya hina kambe va tiyimiserile ku nghena eka website ya hina. U nga kanakani ku va nyika khadi leri. Hambiswiritano, u nga ma siyi makhadi lawa eka lava nga tsakeriki.
Loko u ri karhi u endla mintirho ya wena ya siku ni siku, u nga endla leswaku munhu a tsakela hi ku vula u ku: “Ku ni leswi ndzi lavaka ku ku nyika swona. Khadi leri ri ku kongomisa eka website leyi nga ni rungula ra mahala ni tivhidiyo leti vulavulaka hi tinhlokomhaka to hambanahambana.” (Yh 4:7) Leswi makhadi lawa ma khomekaka, u nga tshama u ri na wona leswaku u ta nyika van’wana loko u pfulekeriwa hi nkarhi.


c: text/html

text:
NHLOKOMHAKA YA XIFUNENGETO | XANA U NGA SWI KOTA KU LAWULA VUTOMI BYA WENA?
Ntlhontlho: Swilo Leswi Hetaka Matimba
XANA ku va ni gome, ku hlundzuka kumbe xikhomela swi lawula vutomi bya wena? Loko swi ri tano, u nga ha tikuma u nga ri na nkarhi kumbe matimba ya ku endla swilo swa nkoka evuton’wini. Xana u nga endla yini? *
XIKOMBISO XA LE BIBELENI: DAVHIDA
Hosi Davhida u langutane ni swiyimo swo hambanahambana evuton’wini, ku katsa ni ku vilela ni nhlomulo. I yini lexi n’wi pfuneke ku swi tiyiselela? Davhida u siyele hinkwaswo emavokweni ya Xikwembu. (1 Samuwele 24:12, 15) U tsale ndlela leyi a a titwa ha yona. Leswi a a ri wanuna wa ripfumelo, a a khongela nkarhi ni nkarhi. *
LESWI GREGORY A SWI ENDLAKA
Hilaha swi vuriweke hakona eku sunguleni ka xihloko xo sungula, Gregory u karhatiwa hi vuvabyi bya ku vilela. U ri: “Ndlela leyi a ndzi vilela ha yona a yi tlula mpimo.” Kambe xana Gregory u swi kotise ku yini ku lulamisa xiphiqo lexi? U ri: “Ndzi pfuneke hi ku va ndzi amukela mpfuno wa rirhandzu lowu humaka eka nsati wa mina ni vanghana. Ndzi tlhele ndzi ya eka dokodela naswona ndzi dyondza swo tala hi vuvabyi lebyi. Endzhaku ka loko ndzi cince mahanyelo ya mina, ndzi swi xiyile leswaku se ndza swi kota ku lawula xiyimo xa mina. Hambileswi minkarhi yin’wana swi pfaka swi pfukanyana, se ndza swi tiva leswaku ndzi fanele ndzi endla yini leswaku swi antswa.”
“Mbilu leyi tsakeke i muhanyisi lonene.”—Swivuriso 17:22
LESWI U NGA SWI ENDLAKA
Loko swilo leswi hetaka matimba swi sungula, ringeta ku endla leswi landzelaka:
Tsala ndlela leyi u titwaka ha yona.
Byela xaka leri u ri tshembaka kumbe munghana hi xiyimo xa wena.
U nga tibyeli leswaku ndlela leyi u titwaka ha yona a yi bihanga. Hi xikombiso tivutise, xana byi kona vumbhoni bya ku tiyimelela eka ndlela yoleyo leyi u titwaka ha yona?’
U nga tshameli ku vilela, ku hlundzuka kumbe u va ni xikhomela. *
Yinhla Ya Nkoka: Hakanyingi swilo leswi hetaka matimba a swi vangiwi hi swiyimo swa hina kambe swi vangiwa hi ndlela leyi hi swi tekaka ha yona swiyimo swoleswo.
^ ndzim. 3 Swilo swin’wana leswi hetaka matimba swi nga vangiwa hi vuvabyi byo karhi lebyi lavaka vutshunguri. Xalamuka! a yi seketeli muxaka wo karhi wa vutshunguri. Un’wana ni un’wana u fanele a sungula a kambisisa swiboho swakwe a nga se swi teka.
^ ndzim. 5 Buku ya pisalema eBibeleni yi tele hi swikhongelo swa Davhida leswi a swi tsaleke.
^ ndzim. 13 Leswaku u kuma rungula leri engetelekeke, hlaya swihloko swa ntlhandlamano leswi nge, “U Nga Ku Hlula Njhani Ku Vilela?” eka Xihondzo xo Rindza xa July 1, 2015.
DYONDZA SWO TALA
“Ku Twisisa Ka Munhu Ku Vohlisa Ku Hlundzuka Kakwe”
Leswi endlekeke evuton’wini bya Davhida hosi ya Israyele, swi nga ku pfuna leswaku u kota ku lawula vukarhi loko u hlundzukisiwile.
Tindlela Ta Ku Va Ni Vutomi Lebyi Tsakisaka
Xana vutlhari bya le Bibeleni byi nga ku pfuna leswaku u va ni vutomi lebyi tsakisaka? Nhloko-mhaka leyi yi tlhuvutsa milawu ya mune ya Bibele leyi pfunaka hakunene.
Xana Bibele Yi Nga Ndzi Pfuna Loko Ndzi Tshikilelekile?
Ku ni swilo swinharhu leswi Xikwembu xi nyikelaka ha swona ku pfuna ku langutana ni ku tshikileleka.
Xana Xikwembu Xi Ta Ndzi Pfuna Loko Ndzi Khongela?
Xana Xikwembu xa khathala hi swiphiqo swa hina?

robotstxt: allowed

filter: keep


text:
MAHANYELO YA VAKRESTE
Switsundzuxo Swa Nhlengeletano Ya Xifundzha
Minkarhi hinkwayo hi lava ku kongomisiwa hi ndlela leyi hi rhandzaka Xikwembu ni warikwerhu ha yona hi nkarhi wa nhlengeletano ya xifundzha. (Mt 22:37-39) Vakorinto vo Sungula 13:4-8 yi hlamusela rirhandzu hi ndlela leyi: “Rirhandzu ri ni mbilu yo leha ni musa. . . . a ri tikhomi hi ndlela leyi nga tengangiki, a ri lavi leswi vuyerisaka rona ntsena, a ri hlundzuki. . . . Rirhandzu a ri heli.” Loko u ri karhi u hlalela vhidiyo leyi nge Switsundzuxo Swa Nhlengeletano Ya Xifundzha, anakanya hi tindlela leti u nga kombisaka van’wana rirhandzu enhlengeletanweni.
HI NGA RI KOMBISA NJHANI RIRHANDZU . . .
loko hi vekela van’wana switulu?
loko vuyimbeleri byi lava ku sungula?
etindhawini leti hi etlelaka eka tona laha nhlengeletano yi khomeriwaka kona?
hi ku tirha hi ku tirhandzela enhlengeletanweni?


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Samuwele 7:1-17
7 Hikwalaho vavanuna va Kiriyati-yeyarimi+ va fika va humesa areka ya Yehovha, va yi teka va yi nghenisa endlwini ya Abinadaba+ exitsungeni, Eliyazara n’wana wakwe hi yena loyi va nga n’wi hlawulekisela ku rindza areka ya Yehovha.2 Ku sukela esikwini leri Areka yi tshameke eKiriyati-yeyarimi ha rona, masiku ma ya emahlweni ma andza, lerova ma ringana malembe ya 20, yindlu hinkwayo ya Israyele yi rilela Yehovha.+3 Kutani Samuwele a byela yindlu hinkwayo ya Israyele a ku: “Loko mi vuyela eka Yehovha hi mbilu ya n’wina hinkwayo,+ susani swikwembu swa n’wina swimbe exikarhi+ ka n’wina ni swifaniso swa Axitoreti,+ mi kongomisa mbilu ya n’wina eka Yehovha hi ku kongoma, mi tirhela yena a ri yexe,+ kutani u ta mi kutsula evokweni ra Vafilisita.”+4 Hiloko vana va Israyele va susa Vabali+ ni swifaniso swa Axitoreti,+ va sungula ku tirhela Yehovha a ri yexe.5 Kutani Samuwele a ku: “Hlengeletani tiko hinkwaro ra Israyele+ eMizpa+ leswaku ndzi ta mi khongelela+ eka Yehovha.”6 Hiloko va hlengeletana eMizpa, kutani va ka mati va ma chulula emahlweni ka Yehovha, va hambeta va titsona swakudya esikwini rero.+ Kwalaho va sungula ku vula va ku: “Hi dyohele Yehovha.”+ Kutani Samuwele a avanyisa+ vana va Israyele eMizpa.7 Vafilisita va twa leswaku vana va Israyele va hlengeletane eMizpa, hiloko tihosi+ leti tirhisanaka ta Vafilista ti khoma ndlela ku ya lwa na Israyele. Loko vana va Israyele va swi twa, va sungula ku chava Vafilisita.+8 Kutani vana va Israyele va byela Samuwele va ku: “U nga tshami u miyerile u nga hi kombeleli mpfuno+ wa Yehovha Xikwembu xa hina leswaku a hi ponisa evokweni ra Vafilisita.”9 Hiloko Samuwele a teka xinyimpfana lexi xa ha an’waka, a xi nyikela xi va gandzelo ro hisiwa, gandzelo leri heleleke+ eka Yehovha; kutani Samuwele a sungula ku kombela Yehovha leswaku a pfuna Israyele,+ Yehovha a n’wi hlamula.+10 Kuteloko Samuwele a ha nyikela gandzelo ro hisiwa, Vafilisita va tshinela ku lwa na Israyele. Yehovha a endla leswaku ku va ni ku dzindza loku nga ni huwa leyikulu+ esikwini rero, ku lwa ni Vafilisita, leswaku a va pfilunganya;+ kutani va hluriwa emahlweni ka Israyele.+11 Hiloko vavanuna va Israyele va huma hi rivilo ku suka eMizpa, va hlongorisa Vafilisita naswona va va dlayetela ku ya fika edzongeni wa Beta-kara.12 Kutani Samuwele a teka ribye+ a ri veka exikarhi ka Mizpa na Yexana, a ri thya vito ra Ebenezere. Hiloko a ku: “Yehovha u hi pfunile ku ta fikela sweswi.”+13 Hikwalaho Vafilista va hluriwile, naswona a va ha tlhelanga va ta endhawini ya Israyele;+ voko ra Yehovha ri hambeta ri lwa ni Vafilisita masiku hinkwawo ya Samuwele.+14 Miti leyi Vafilisita a va yi tekele Israyele yi hambeta yi vuyela eka Israyele ku sukela aEkroni ku ya eGati, Israyele a kutsula ndhawu ya vona evokweni ra Vafilisita.Kutani ku va ni ku rhula exikarhi ka Israyele ni Vaamori.+15 Samuwele a ya emahlweni a avanyisa Israyele emasikwini hinkwawo ya vutomi byakwe.+16 Kutani a a famba lembe ni lembe a rhendzela Bethele+ na Giligala+ na Mizpa,+ a avanyisa Israyele+ etindhawini leti hinkwato.17 Kambe u tlhelele eRhama,+ hikuva yindlu yakwe a yi ri kwalaho, naswona u avanyisele Israyele kwalaho. Kutani a akela Yehovha alitari kwalaho.+


text:
Ku Nghenela Vukati “eHosini Ntsena”
—Xana Swa Ha Vuyerisa?
“A ndzi n’wi kumi munhu loyi a nga ndzi tekaka evandlheni, naswona ndza chava leswaku ndzi ta dyuhala ndzi ri ndzexe.”
“Vavanuna van’wana va misava va ni musa, va rhandzeka naswona va anakanyela. A va na xiphiqo ni vukhongeri bya mina naswona va tikomba va tsakisa ku tlula vamakwerhu van’wana va xinuna.”
Malandza man’wana ya Xikwembu lama nga tekiwangiki ma vule marito lama fanaka ni lama nga laha henhla. Ma swi tiva leswaku Yehovha u lava leswaku malandza ya yena ma nghenela vukati “eHosini ntsena,” hi leswaku ma tekana ni Vakreste va ntiyiso ntsena. (1 Vakorinto 7:39) Kutani ha yini Vakreste van’wana va vula marito yo fana ni lama nga laha henhla?
LEXI ENDLAKA VAN’WANA VA KANAKANA
Vakreste lava vulaka marito wolawo va nga ha vona onge ku ni vamakwerhu va xisati vo tala lava nga tekiwangiki ku tlula vamakwerhu va xinuna lava nga tekangiki. Ematikweni yo tala swi tano. Hi xikombiso, le Korea, 57 wa tiphesente ta Vakreste lava nga nghenelangiki vukati i vamakwerhu va xisati naswona 43 wa tiphesente i vamakwerhu va xinuna. Naswona le Colombia, 66 wa tiphesente ta Vakreste i vamakwerhu va xisati naswona 34 wa tiphesente i vamakwerhu va xinuna.
Etindhawini tin’wana, vatswari lava nga riki Timbhoni va nga ha lava mali yo tala kumbe tinyiko tin’wana to durha loko vana va vona va vanhwanyana va tekiwa. Kutani vamakwerhu van’wana va xinuna lava nga tekangiki swi nga ha va tikela ku xava tinyiko toleto. Hikwalaho, vamakwerhu van’wana va xisati va tivutisa loko va ta swi kota ku kuma nuna la nga Mukreste. *—Vona nhlamuselo ya le hansi.
I SWA NKOKA KU TSHEMBA YEHOVHA
Loko u tshame u titwa hi ndlela leyi fanaka, u nga tiyiseka leswaku Yehovha wa xi twisisa xiyimo xa wena naswona u yi tiva kahle ndlela leyi u titwaka ha yona.—2 Tikronika 6:29, 30.
Nilokoswiritano, eBibeleni Yehovha u hi lerisa leswaku hi nghenela vukati eHosini ntsena. Ha yini? Hikuva wa swi tiva leswi nga hi vuyerisaka naswona u lava ku hi sirhelela. A nga lavi leswaku hi endla swiboho leswi nga riki swinene leswi nga ta hi twisa ku vava kumbe swi hi endla hi nga tsaki. Enkarhini wa Nehemiya, Vayuda vo tala a va teke vavasati lava a va nga tirheli Xikwembu. Hikwalaho Nehemiya u vulavule hi xikombiso xo biha xa Solomoni. A a “rhandza [hi] Xikwembu xakwe, lerova Xikwembu xi n’wi veke a va hosi ya tiko hinkwaro ra Israyele. Vasati vambe va n’wi dyohisile.” (Nehemiya 13:23-26) Yehovha wa swi tiva leswaku switsundzuxo swakwe swi vuyerisa hina, hi yona mhaka a leriseke Vakreste leswaku va nghenela vukati eHosini ntsena. (Pisalema 19:7-10; Esaya 48:17, 18) Ha swi tlangela swinene leswi a hi nyikaka ndzayo ya rirhandzu ni leyi tshembekaka. Loko hi yingisa Yehovha tanihi Mufumi wa hina, hi pfumela leswaku u ni mfanelo yo hi byela leswi hi faneleke hi swi endla.—Swivuriso 1:5.
Entiyisweni, a wu swi lavi ku “[paniwa] ni lava va nga riki vapfumeri,” hi leswaku ku tekana ni munhu loyi a nga n’wi rhandziki Yehovha. Munhu yoloye a nga ha endla leswaku u tshika ku tirhela Xikwembu. (2 Vakorinto 6:14) Ndzayo ya Xikwembu ya tirha minkarhi hinkwayo naswona Vakreste vo tala namuntlha hi vutlhari va hlawule ku yingisa Yehovha. Hambiswiritano, van’wana va hlawule ku nga n’wi yingisi.
SWA HA VUYERISA
Makwerhu un’wana wa xisati la vuriwaka Maggy wa le Australia u sungule ku rhandzana ni munhu loyi a a nga ri Mukreste wa ntiyiso. * (Vona nhlamuselo ya le hansi.) U ri: “Ndzi xwe ko tala eminhlanganweni leswaku ndzi ta va na yena. Vuxaka bya mina na Yehovha byi khumbeke swinene.” Nhwanyana un’wana la vuriwaka Ratana wa le Indiya u rhandzane ni munhu loyi a a nghena na yena xikolo loyi a sunguleke ku dyondza Bibele. Hambiswiritano, a a dyondza Bibele leswaku va ta ya emahlweni va rhandzana ni nhwanyana loyi. Eku heteleleni, nhwanyana loyi u tshike ku tirhela Yehovha ivi a ya nghena kereke yin’wana leswaku a ta tekiwa hi jaha leri.
Ndenguè wa le Cameroon a a ri ni malembe ya 19 loko a tekiwa hi jaha leri a ri nga tirheli Yehovha. Loko va nga si tekana, jaha leri ri vule leswaku yena a nga ya emahlweni a ri Mbhoni. Hambiswiritano, endzhaku ka mavhiki mambirhi va tekanile, jaha leri ri n’wi byele leswaku a a nga pfumeleriwanga ku ya eminhlanganweni ya vandlha. Nhwanyana loyi u ri: “Ndzi tikume ndzi ri ndzexe naswona ndzi ri karhi ndzi rila. Ndzi swi xiyile leswaku a ndzi nga ha byi lawuli vutomi bya mina. A ndzi tshamela ku tisola.”
I ntiyiso leswaku Vakreste van’wana va tekane ni vanhu lava nga tirheliki Yehovha kambe lava nga ni musa naswona va twisisaka. Hambiswiritano, hambiloko nkataku loyi a nga tirheliki Yehovha a ri ni musa, vuxaka bya wena na Yehovha byi ta va njhani? U ta titwa njhani leswi u swi tivaka leswaku a wu yi yingisanga ndzayo leyi a ku nyikeke yona leswaku u ta tsaka? Naswona xa nkoka swinene, Yehovha u ta titwa njhani hi leswi u swi endleke?—Swivuriso 1:33.
Vamakwerhu va xinuna ni va xisati emisaveni hinkwayo lava yingiseke ndzayo ya Yehovha leswaku va nghenela vukati “eHosini ntsena” va khorwiseka leswaku lexi i xiboho lexinene ngopfu. Vamakwerhu va xinuna ni va xisati lava nga nghenelangiki vukati va tiyimiserile ku tsakisa Yehovha hi ku tekana ni munhu loyi a n’wi gandzelaka. Michiko wa le Japani a a tiyimiserile ku yingisa Xikwembu hambileswi maxaka yakwe ma ringeteke ku n’wi khorwisa leswaku a tekiwa hi munhu loyi a a nga rhandzi Yehovha. Naswona a swi n’wi tikela loko a vona vanghana vakwe va tekiwa hi Vakreste va ntiyiso ivi yena a sarisa sweswo a nga tekiwanga. U ri: “A ndzi tshamela ku tibyela leswaku leswi Yehovha a nga ‘Xikwembu lexi tsakeke,’ ntsako wa hina a wu titsheganga hi ku va lava ngheneleke vukati kumbe hi ku va hi nga byi nghenelanga. Nakambe ndza tshemba leswaku u hi nyika leswi naveriwaka hi timbilu ta hina. Hikwalaho loko hi nga n’wi kumi munhu loyi hi nga tekanaka na yena hambiloko hi lava ku nghenela vukati, i swinene leswaku hi tshama hi nga nghenelanga vukati swa sweswi.” (1 Timotiya 1:11) Hi ku famba ka nkarhi, Michiko u tekiwe hi makwerhu lonene naswona u tsakile hi leswi a yingiseke ndzayo ya Yehovha.
Nakambe ku ni vamakwerhu van’wana va xinuna lava va rindzeke leswaku va ta kuma munhu la faneleke wo tekana na yena. Hi xikombiso, Bill wa le Australia wa pfumela leswaku minkarhi yin’wana a a pfa a kokiwa mahlo hi vavasati lava a va nga ri Timbhoni. Hambiswiritano, a a nga lavi ku endla xinghana lexikulu na vona hikuva a a nga lavi ku va ni vuxaka lebyi a byi ta endla leswaku a ‘paniwa’ ni lava va nga riki vapfumeri. Loko malembe ma ri karhi ma famba, u tsakele vamakwerhu va nga ri vangani va xisati, kambe vona a va nga n’wi rhandzi. Bill u rindze malembe ya 30 kukondza a kuma nsati la nga Mukreste loyi a a ri ni tipakani leti fanaka ni ta yena. U ri: “A ndzi tisoli. Ndzi titwa ndzi katekile hikuva hi ya swin’we ensin’wini, hi dyondza swin’we hi tlhela hi gandzela Yehovha swin’we. Ndza swi tsakela ku va swin’we ni vanghana va nsati wa mina hikuva hinkwavo va gandzela Yehovha. Hi tirhisa milawu leyi kongomisaka ya le Bibeleni evukatini bya hina.”
LOKO WA HA RINDZELE YEHOVHA
U nga endla yini loko u ri karhi u tshemba ndzayo ya Yehovha naswona wa ha rindzele ku kuma nuna kumbe nsati la tirhelaka Yehovha? U nga anakanya hi swivangelo swa ku va u nga si nghenela vukati. Loko u vona leswaku a wu nghenelanga vukati hileswi u lavaka ku yingisa xileriso xa Yehovha, kutani u nga tiyiseka leswaku sweswo swi tsakisa Yehovha. (1 Samuwele 15:22; Swivuriso 27:11) Nakambe, yana emahlweni u khongela eka Yehovha nkarhi na nkarhi u tlhela u n’wi byela hi ku kongoma ndlela leyi u titwaka ha yona. (Pisalema 62:8) Loko u ri karhi u tikarhatela ku lwisana ni ndzingo ni ku navela ko biha, vuxaka bya wena na Yehovha byi ta tiya siku ni siku. U nga tiyiseka leswaku Yehovha wa khathala hi ku navela ka wena ni hi swilaveko swa wena hikuva u wa risima eka yena. A nga tshembisi munhu leswaku u ta n’wi nyika nuna kumbe nsati. Kambe loko u lava vukati hakunene, Yehovha wa yi tiva ndlela leyinene yo enerisa swilaveko swa wena.—Pisalema 145:16; Matewu 6:32.
Minkarhi yin’wana u nga ha titwa ku fana na Davhida loyi a nga te: “Oho Yehovha, hatlisa, ndzi hlamule. Moya wa mina wu fike emakumu. U nga ndzi tumbeteli xikandza xa wena.” (Pisalema 143:5-7, 10) U nga heli matimba. Nyika Yehovha nkarhi wo ku kombisa leswi a lavaka leswaku u swi endla. Yingisa Yehovha hi ku hlaya Bibele u tlhela u anakanyisisa swinene hi leswi u swi hlayeke. Leswi swi ta ku pfuna ku tiva leswi Yehovha a swi languteleke eka wena ni ndlela leyi a ma pfuneke ha yona malandza yakwe ya le nkarhini lowu hundzeke. Loko u n’wi yingisa, u ta va ni xivindzi xo ya emahlweni u n’wi yingisa.
I yini swin’wana leswi u nga swi endlaka leswaku u tshama u tsakile naswona u khomekile loko u nga si nghenela vukati? U nga tikarhatela ku tiyisa vuxaka bya wena na Yehovha ni ku va ni ndhuma leyinene. U nga tlhela u dyondza ku hanana, ku tirha hi matimba, ku hanyisana ni van’wana ni ku tshembeka eka Yehovha. Timfanelo leti i ta nkoka leswaku u va ni vukati lebyi tsakisaka. (Genesa 24:16-21; Rhuti 1:16, 17; 2:6, 7, 11; Swivuriso 31:10-27) Lava Mfumo ku sungula hi ku tshama u khomekile evandlheni ra ka n’wina ni hi ntirho wo chumayela. Swilo leswi swi ta ku sirhelela leswaku u nga endli swiboho swa vuphukuphuku. Bill u vula leswi landzelaka malunghana ni malembe lawa a ma heteke a nga nghenelanga vukati: “Ma hundze hi ku hatlisa swinene! Nkarhi wolowo ndzi wu tirhisele ku tirhela Yehovha tanihi phayona.”
Xileriso xa Yehovha xo nghenela vukati “eHosini ntsena” a hi xa xikhale naswona a xi hundzeriwanga hi nkarhi. Loko hi hlawula ku tekana ni Mukreste wa ntiyiso, hi xixima Yehovha naswona hi ta tsaka. Bibele yi ri: “Wa tsaka munhu la chavaka Yehovha, la tsakisiwaka swinene hi swileriso swakwe. Swilo swa nkoka ni rifuwo swi le ndlwini yakwe; naswona ku lulama kakwe ku tshama hi masiku.” (Pisalema 112:1, 3) Hikwalaho tiyimisele ku yingisa xileriso xa Xikwembu xo nghenela vukati “eHosini ntsena.”
^ ndzim. 7 Exihlokweni lexi, hi bula hi mhaka leyi onge hi loko yi kongomisiwe eka vamakwerhu va xisati. Hambiswiritano, milawu leyi kongomisaka leyi nga eka xona ya tirha ni le ka vamakwerhu va xinuna.
^ ndzim. 13 Mavito man’wana ma cinciwile.


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Bolivia
5350 Estrella Street, corner of Sol Street
(Alemania Avenue between 5th and 6th Rings)
SANTA CRUZ
BOLIVIA
+591 3-342-3442
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka 45 wa timinete
Hi Ku Komisa
Ku hundzuluxeriwa minkandziyiso ya Bibele hi Xiquechua (Bolivia), Xiaymara, Xiguarani (Bolivia) ni Ririmi ra Mavoko ra le Bolivia.


text:
‘Swakudya Swa Mina I Ku Endla Ku Rhandza Ka Xikwembu’
I yini lexi ku endlaka u tsaka swinene? Xana i vuxaka lebyi vanhu va vaka na byona byo tanihi ku nghenela vukati, ku va ni ndyangu kumbe ku endla xinghana? A swi kanakanisi leswaku swa ku tsakisa ku dya swakudya ni vanhu lava u va rhandzaka. Kambe, tanihi nandza wa Yehovha, xana ku endla ku rhandza ka Xikwembu, ku dyondza Rito ra xona ni ku chumayela mahungu lamanene a swi ku endli u tsaka ngopfu?
Eka risimu leri dzunisaka Muvumbi, Hosi Davhida wa le Israyele wa khale u yimbelele a ku: “Oho Xikwembu xanga, ndzi tsakisiwe hi ku endla ku rhandza ka wena, ni nawu wa wena wu le ndzeni ka swirho swa mina swa le ndzeni.” (Ps. 40:8) Ku endla ku rhandza ka Xikwembu a swi n’wi tsakisa swinene Davhida ku nga khathariseki swiyimo swo tika ni mintshikilelo leyi a langutaneke na yona evuton’wini. Entiyisweni, Davhida a ku nga ri yena ntsena mugandzeri wa Yehovha loyi a tsakisiweke hi ku tirhela Xikwembu xa ntiyiso.
Loko muapostola Pawulo a tirhisa marito ya Pisalema 40:8 eka Mesiya kumbe Kreste, u tsarile: “Loko [Yesu] a fika emisaveni u ri: ‘“Xitlhavelo ni gandzelo a wu swi lavanga, kambe u ndzi lunghiselele miri. A wu ma amukelanga magandzelo yo hisiwa lama heleleke ni gandzelo ra xidyoho.” Kutani ndzi te, “Waswivo! Ndza ta (ebukwini leyi songiwaka, swi tsariwile malunghana na mina) ku ta endla ku rhandza ka wena, Wena Xikwembu.”’”—Hev. 10:5-7.
Loko Yesu a ha ri laha misaveni, a a swi tsakela ku hlalela ntumbuluko, ku va swin’we ni vanghana ni ku dya swakudya ni van’wana. (Mat. 6:26-29; Yoh. 2:1, 2; 12:1, 2) Kambe leswi a a swi tsakela swinene ni leswi a swi n’wi tsakisa ngopfu a ku ri ku endla ku rhandza ka Tata wakwe wa le tilweni. Entiyisweni Yesu u te: “Swakudya swa mina i ku endla ku rhandza ka loyi a ndzi rhumeke ni ku heta ntirho wakwe.” (Yoh. 4:34; 6:38) Vadyondzisiwa va Yesu va dyondze xihundla xo va ni ntsako wa xiviri eka N’wini wa vona. Va chumayele van’wana rungula ra Mfumo hi ntsako lowukulu, hi ku swi rhandza ni hi ku hiseka.—Luka 10:1, 8, 9, 17.
‘FAMBANI MI YA ENDLA VADYONDZISIWA’
Yesu u lerise valandzeri vakwe a ku: “Fambani mi ya endla vanhu va matiko hinkwawo va va vadyondzisiwa, mi va khuvula hi vito ra Tatana ni ra N’wana ni ra moya lowo kwetsima, mi va dyondzisa ku hlayisa swilo hinkwaswo leswi ndzi mi leriseke swona. Kutani, maswivo, ndzi na n’wina masiku hinkwawo ku fikela emakumu ka mafambiselo ya swilo.” (Mat. 28:19, 20) Ku endla ntirho lowu swi katsa ku chumayela vanhu kun’wana ni kun’wana laha va kumekaka kona, ku endla maendzo yo vuyela eka lava kombiseke ku tsakela ni ku fambisa tidyondzo ta Bibele ni vanhu volavo. Ku endla ntirho lowu swi nga tisa ntsako lowukulu.
Rirhandzu ri hi susumetela ku ya emahlweni hi chumayela hambiloko hi hlangana ni vanhu lava nga ri tsakeliki rungula ra hina
Ku nga khathariseki leswaku vanhu va ri tsakela rungula ra hina kumbe a va ri tsakeli, langutelo ra hina hi rona ri endlaka hi tsakela ntirho wa nsimu. Ha yini hi ya emahlweni hi chumayela mahungu lamanene hambiloko vanhu van’wana va nga ri tsakeli rungula ra hina? Hikuva ha swi xiya leswaku ku endla ntirho wo chumayela hi Mfumo ni wo endla vadyondzisiwa i xikombiso xa leswaku hi rhandza Xikwembu ni vaakelani va hina. Vutomi bya hina ni bya vaakelani va hina byi le khombyeni. (Ezek. 3:17-21; 1 Tim. 4:16) A hi kambisiseni tinhla tin’wana leti pfuneke vatirhi-kulorhi vo tala leswaku va tshama va ri karhi va hiseka kumbe va tlhela va sungula ku hisekela ku tirha nsimu leyi swi tikaka ku tirha eka yona.
TIRHISA NKARHI WUN’WANA NI WUN’WANA LOWU KU PFULEKELAKA
Ku tirhisa swivutiso leswi faneleke loko hi ri ensin’wini hakanyingi swi endla leswaku ku va ni vuyelo lebyinene. Siku rin’wana nimixo, Amalia u vone wanuna un’wana a ri eku hlayeni ka phepha-hungu ephakeni. U ye eka yena ivi a n’wi vutisa loko a tshame a hlaya mahungu lamanene. Loko a vule leswaku a a nga si tshama a ma hlaya, Amalia u te: “Ndzi ku tisele mahungu lamanene ya Mfumo wa Xikwembu.” Leswi swi koke rinoko ra wanuna loyi naswona u pfumele ku dyondzeriwa Bibele. Entiyisweni, Amalia u kote ku sungula tidyondzo tinharhu ta Bibele ephakeni yoleyo.
Janice u endle leswaku ndhawu leyi a tirhaka eka yona yi va nsimu ya yena. Loko murindzi ni mutirhi un’wana va tsakele xihloko xo karhi lexi a xi ri eka Xihondzo xo Rindza, Janice u va byele leswaku u ta va tisela timagazini nkarhi na nkarhi. U endle leswi fanaka eka munhu un’wana loyi a tirhaka na yena, loyi a tsakisiweke hi swihloko swo hambana-hambana leswi a swi ri eka Xihondzo xo Rindza ni Xalamuka! Leswi swi endle leswaku mutirhi un’wana a tikombelela timagazini. Janice u te: “Lowu i nkateko lowu humaka eka Yehovha hakunene!” Eku heteleleni a a ri ni vanhu va 11 lava a a va yisela timagazini nkarhi na nkarhi entirhweni.
TSHAMA U RI NI LANGUTELO LERINENE
Mulanguteri un’wana wa xifundzha u khutaze vahuweleri leswaku loko va gimeta bulo ra vona ni n’wini wa muti loko va chumayela hi yindlu ni yindlu, va nga vuli ntsena leswaku va ta tlhela va vuya siku rin’wana. Ematshan’weni ya sweswo, va nga ha n’wi vutisa va ku: “Xana u nga swi tsakela leswaku ndzi ku komba ndlela leyi dyondzo ya Bibele yi fambisiwaka ha yona?” kumbe “Hi rihi siku ni nkarhi lowu u nga lavaka leswaku ndzi vuya ha wona leswaku hi ta ya emahlweni ni bulo ra hina?” Mulanguteri loyi wa xifundzha u vule leswaku vamakwerhu va xinuna ni va xisati va le vandlheni rin’wana leri a tshameke a ri endzela, va sungule tidyondzo ta le kaya ta Bibele ta 44 hi vhiki rin’we, hi ku tirhisa endlelo leri.
Ku endla maendzo yo vuyela hi ku hatlisa—hambi ku ri endzhaku ka masiku ma nga ri mangani—swi nga va ni vuyelo lebyinene. Ha yini? Hikuva loko hi endla tano hi kombisa leswaku hi lava ku pfuna vanhu lava nga ni timbilu letinene leswaku va twisisa Bibele. Wansati un’wana loko a vutisiwile leswaku ha yini a pfumele ku dyondzeriwa Bibele hi Timbhoni ta Yehovha u te: “Ndzi sungule ku dyondza hikuva ti ndzi kombise musa ni rirhandzu.”
U nga ha vutisa n’wini wa muti u ku: “Xana u nga swi tsakela leswaku ndzi ku komba ndlela leyi dyondzo ya Bibele yi fambisiwaka ha yona?”
Endzhakunyana ka loko Madaí a ye eXikolweni xa Ntirho wa Vuphayona, a a fambisa tidyondzo ta Bibele ta 15 naswona tin’wana ta ntlhanu u ti nyike vahuweleri van’wana. Swichudeni swa yena swo hlayanyana swa Bibele swi sungule ku va kona eminhlanganweni ya hina nkarhi na nkarhi. I yini leswi pfuneke Madaí ku sungula tidyondzo to tarisa xileswi? Exikolweni va khutaziwe hi xilaveko xo hambeta va tlhelela eka vanhu kukondza va kuma munhu wo sungula la kombiseke ku tsakela. Mbhoni yin’wana leyi pfuneke vanhu vo tala leswaku va dyondza ntiyiso wa le Bibeleni yi ri: “Ndzi dyondze leswaku ku tiyimisela ku endla maendzo yo vuyela i swa nkoka leswaku hi pfuna vanhu lava lavaka ku tiva Yehovha.”
Loko hi hatla hi endla maendzo yo vuyela hi kombisa leswaku ha khathala swinene hi vanhu lava lavaka ku twisisa Bibele
Ku endla maendzo yo vuyela ni ku fambisa tidyondzo ta Bibele swi lava matshalatshala lamakulu. Hambiswiritano, vuyelo bya kona byi tlula matshalatshala hinkwawo lama lavekaka. Loko hi tinyiketela entirhweni wo chumayela hi Mfumo, hi nga pfuna van’wana leswaku va “fikelela vutivi lebyi kongomeke bya ntiyiso,” naswona sweswo swi nga endla leswaku va ponisiwa. (1 Tim. 2:3, 4) Eka hina swi nga endla leswaku hi eneriseka hi tlhela hi tsaka hi ndlela leyi nga pimanisiwiki na nchumu.


text:
TEKELELA RIPFUMELO RA VONA | YOSEFA
“Ndzi Nga Byi Endlisa Ku Yini Vubihi Lebyi Lebyikulu?”
YOSEFA a a ri endhawini leyi a ku hunga moya wo kufumela naswona a a vona swiluva swo hambana-hambana swa le matini. A a rhangeriwe hi tikharavhani ta vaxavisi a tsemakanya ekusuhi ni laha Nambu wa Nayili wu hambanaka kona. Anakanya hi ntila wa vavanuna lava kongomisaka tikamela etlhelo ka mati va kongome edorobeni rin’wana ra Egipta, va ri karhi va vona swinyenyana leswi vuriwaka rikolwa. Yosefa a a ri karhi a anakanya hi kaya ra ka vona leri nga etintshaveni ta Hebroni laha a ku ri ekule hi dzana wa tikhilomitara; a a ri endhawini yin’wana leyi a nga yi tolovelangiki.
Anakanya hi pongo ra tinkawu ti ri eminsinyeni ya micindzu ni ya minkuwa. Marito ya vanhu lava a va hundza, Yosefa a a nga matwi kahle. Swi nga endleka leswaku a a ringeta ku lava ku twa leswaku va ri yini leswaku a dyondza. A a swi vona leswaku a nge he pfuki a tlhelele eka rikwavo.
Hi nkarhi wolowo Yosefa a a ri jaha leri nga ni malembe ya 17 kumbe 18, kambe u langutane ni mintlhontlho leyi a yi ta heta matimba hambi ku ri vavanuna. Vamakwavo va yena a va n’wi venga naswona a va lava ku n’wi dlaya hileswi tata wa vona a a n’wi rhandza ngopfu. Kambe va n’wi xavisele eka vaxavisi volavo. (Genesa 37:2, 5, 18-28) Endzhaku ka riendzo ra mavhiki manharhu, vaxavisi lava a va ya va tsaka hikuva a va ri kusuhi ni ku fika emutini laha a va ta kuma mali hi ku xavisa Yosefa ni swilo swin’wana swa risima. Xana Yosefa u endle yini leswaku a nga pfumeleli ku tshikileleka ku n’wi heta matimba? Hi nga endla yini leswaku na hina namuntlha hi nga swi pfumeleli swiphiqo leswaku swi dlaya ripfumelo ra hina? Hi ta dyondza swo tala eka Yosefa.
‘YEHOVHA A A RI NA YOSEFA’
“Loko ku ri Yosefa, u rhelerisiwe aEgipta, kutani Potifaro, mutirhi wa le hubyeni ya Faro, murhangeri wa varindzi wa Muegipta, a n’wi xava evokweni ra Vaiximayele lava nga n’wi rhelerisela kwalaho.” (Genesa 39:1) Marito lawa ya rungula ra le Bibeleni ma hi pfuna leswaku hi ehleketa hi ndlela leyi Yosefa a khomisiweke tingana ha yona hi ku va a tlhela a xavisiwa. A a nga tekiwi a ri wa nkoka. Hi nga ha anakanya hi Yosefa a ri karhi a landzela n’wini wakwe la nga ndhuna ya le hubyeni ya Muegipta emutini lowu magondzo ya kona ma nga lo hontlo hi vanhu ni swilo leswi xavisiwaka, va ya ekaya ra Yosefa lerintshwa.
Yosefa a a ri ekule swinene ni le kaya ka vona. U kulele endyangwini lowu a wu ri vatsendzeleki, wu tshama emintsongeni naswona wu tshamela ku rhurha ni swifuwo swa wona. Kambe laha a yisiweke kona a ku ri emutini lowu fuweke wa xiyimo xa le henhla swinene wa Vaegipta laha a ku tshama Potifaro. Vayimburi va vula leswaku Vaegipta va khale a va rhandza switirhisiwa swo hambana-hambana leswi vuriwaka ti-lush, swifaniso swa mintanga leswi vekiwaka ekhumbini, swidziva swa mati swo byala majekejeke, ti-lotus ni swimilana swin’wana swa le matini. Tiyindlu tin’wana a ti rhendzeriwe hi ntanga ku tlhela ku va ni ndhawu leyi pfulekeke leswaku va beriwa hi moya, mafasitere yo leha, ni makamara yo tala ku katsa ni lerikulu ro dyela ni ya malandza ya kwalaho.
Xana Yosefa a swi n’wi tsakisa sweswo hinkwaswo? Swi tikomba a swi nga n’wi tsakisi. Swi nga endleka a a ri karhi a anakanyisisa hi xivundza lexi a a ri na xona. Vaegipta a va ri vanhu vambe eka yena hi ririmi, maambalelo ni ndlela leyi va tilunghisaka ha yona hambi ku ri vukhongeri bya vona. A va gandzela swikwembu swo hambana-hambana, va endla vungoma, masalamusi ni ku gandzela lava feke. Kambe ku ni loyi a a pfuna Yosefa leswaku a nga hetiwi matimba hi xivundza. Bibele yi ri: ‘Yehovha a a ri na Yosefa.’ (Genesa 39:2) Hakunene Yosefa a a chulula mbilu yakwe eka Xikwembu xa yena. Bibele yi vula leswaku “Yehovha u le kusuhi ni hinkwavo lava n’wi vitanaka.” (Pisalema 145:18) I yini swin’wana leswi a swi endla leswaku Yosefa a va ekusuhi ni Xikwembu xakwe?
Yosefa a nga pfumelanga ku hetiwa matimba naswona u hambete a endla ntirho wa yena hilaha a nga kotaka hakona. U endle leswaku Yehovha a n’wi katekisa naswona u tlhele a tsakeriwa hi n’wini wakwe. Potifaro u xiye leswaku Yosefa u katekisiwe hi Yehovha Xikwembu xa vanhu va Yosefa naswona mikateko yoleyo yi endle leswaku muti wa Vaegipta wu vuyeriwa. Hakatsongo-tsongo Yosefa u tsakeriwe hi n’wini wakwe kukondza Potifaro a n’wi veka leswaku a langutela swilo hinkwaswo.—Genesa 39:3-6.
Yosefa u va vekele xikombiso lexinene vantshwa hinkwavo lava gandzelaka Xikwembu namuntlha. Hi xikombiso, loko vantshwa va ri exikolweni, va nga ha langutana ni xiyimo lexi tikaka, ku tirhisiwa ka swilo swa vungoma ni swiyimo leswi hetaka ntshembo evuton’wini. Loko u ri eka xiyimo xexo, tsundzuka leswaku Yehovha a nga si cinca. (Yakobo 1:17) Wa ha hambeta a seketela vanhu lava tshembekaka eka yena ni lava lavaka ku tirha hi matimba leswaku va amukeleka eka yena. U va katekisa hi laha ku fuweke naswona u ta endla tano ni le ka wena.
Nakambe rungula leri ri hi byela leswaku Yosefa a a ri karhi a kula. U kurile a va wanuna naswona ‘a a ri ni xivumbeko xo saseka naswona a languteka a sasekile.’ Sweswo swi kombisa leswaku a swi ta n’wi vangela miringo hikuva hakanyingi ku languteka ka miri ku koka mahlo.
“A NGA N’WI YINGISANGA”
Ku tshembeka a ku ri nchumu wa nkoka eka Yosefa kambe nsati wa Potifaro a a nga tshembekanga. Ha hlaya: “Nsati wa n’wini wa yena a tlakusela mahlo eka Yosefa a ku: ‘Etlela na mina.’” (Genesa 39:7) Xana Yosefa u ringekile eka ndzingo wa wansati loyi? Bibele a yi hi hlamuseli leswaku Yosefa a a nga ri na kona ku navela loku tolovelekeke loku nga eka vavanuna vo tala kumbe yi vula leswaku wansati loyi a a nga languteki. Xana Yosefa a a ta tibyela leswaku n’wini wa yena a nge swi tivi? Xana a a ta ringiwa hi ku vona rifuwo leri wansati loyi a a ri na rona?
I ntiyiso leswaku a hi nge swi tivi leswi Yosefa a a swi ehleketa. Kambe ha swi tiva leswi a swi ri embilwini yakwe. Hi swi tiva hikwalaho ka nhlamulo yakwe leyi nge: “N’wini wanga a nga swi tivi leswi ndzi nga na swona endlwini, naswona hinkwaswo leswi a nga na swona u swi veke evokweni ra mina. A nga kona lonkulu ku ndzi tlula endlwini leyi, naswona a nga ndzi alelanga nchumu handle ka wena ntsena, hikuva u nsati wa yena. Kutani ndzi nga byi endlisa ku yini vubihi lebyi lebyikulu ndzi dyohela Xikwembu hakunene?” (Genesa 39:8, 9) N’wi vone hi mahlo ya mianakanyo wanuna loyi a ri karhi a vula marito lawa ma huma embilwini. A swi n’wi twisa ku vava hambi ku ri ku anakanya hi xiendlo lexi nsati loyi a a n’wi yengela eka xona. Ha yini?
Yosefa u vurile a ku, n’wini wakwe wa n’wi tshemba. Potifaro u nyike Yosefa ku va a langutela hinkwaswo endlwini yakwe kambe a nga n’wi nyikanga nsati wakwe. Xana Yosefa a a ta n’wi dyohela n’wini wakwe? U wu bakanyile ndzingo wolowo. Kambe ku ni xivangelo lexikulu lexi endleke a nga endli sweswo: a a nga lavi ku dyohela Xikwembu xakwe, Yehovha. Yosefa u dyondze swo tala eka vatswari vakwe malunghana ni langutelo ra Xikwembu hi vukati ni vuoswi. Loko Yehovha a katekisa vukati byo sungula, u yi veke erivaleni ndlela leyi a titwaka ha yona hi byona. Wanuna ni wansati a va fanele va namarhelana va va “nyama yin’we.” (Genesa 2:24) Lava va ringetaka ku onha vun’we lebyi, va va ekhombyeni ro weriwa hi vukarhi bya Xikwembu. Hi xikombiso, vanhu lava a va lava ku onha nsati wa Abrahama loyi a a ri kokwana-xinguwe wa Yosefa ni nsati wa Isaka ku nga kokwa wa Yosefa, a va ri ekusuhi ni ku weriwa hi khombo. (Genesa 20:1-3; 26:7-11) Yosefa a a yi tiva kahle dyondzo yoleyo naswona a a tiyimiserile ku hanya ha yona.
Nsati wa Potifaro a a nga tsakanga leswi Yosefa a aleke. U hlundzukisiwe hi ku va hlonga ri nga endli leswi a swi lavaka ri kala ri vula leswaku xikombelo xa yena i ‘vubihi lebyikulu.’ Hambiswiritano u hambete a n’wi sindzisa. Swi nga endleka leswaku leswi a a ri munhu wo titlakusa swi n’wi twise ku vava swinene naswona a lava ku sindzisa Yosefa leswaku a pfumela. U kombise moya lowu Sathana a wu kombiseke loko a ringa Yesu. Ndzingo wa Sathana a wu humelelanga eka Yesu, kambe a nga lan’wanga, u tlhele a rindza “nkarhi wun’wana lowu fanelekaka.” (Luka 4:13) Vanhu vo tshembeka va fanele va tiyimisela va tlhela va yima va tiyile. Yosefa na yena u endle tano. Hambileswi ndzingo wakwe a wu phikelela “siku ni siku,” u tshame a tshembekile. Ha hlaya: “A nga n’wi yingisanga.” (Genesa 39:10) Hambiswiritano, nsati wa Potifaro a a tiyimiserile ku n’wi ringa.
U tlhele a ringa Yosefa hi nkarhi lowu varindzi hinkwavo a va humile endlwini. A a swi tiva leswaku Yosefa u ta nghena endlwini leswaku a ta endla ntirho wa yena. Loko a nghena, nsati wa Potifaro u n’wi lukele rhengu ro n’wi kanganyisa. U khome nguvu ya Yosefa a tlhela a n’wi kombela a ku: “Etlela na mina.” Yosefa u teke goza hi xihatla. U ringetile ku chupula eka yena kambe nsati loyi a a khomelerile eka nguvu ya Yosefa. U chupurile hiloko a siya nguvu yakwe emavokweni ya yena ivi a baleka.—Genesa 39:11, 12.
Hi nga ha tsundzuka ndzayo leyi huhuteriweke ya muapostola Pawulo: “Balekelani vumbhisa.” (1 Vakorinto 6:18) Hakunene Yosefa u va vekele xikombiso lexinene Vakreste va ntiyiso hinkwavo. Vutomi byi nga endla leswaku hi va ekusuhi ni lava nga hanyiki hi milawu ya Xikwembu ya mahanyelo kambe sweswo a swi fanelanga swi hi endla hi katseka eka minkucetelo yo biha. Hi fanele hi baleka ku nga khathariseki xiyimo xa kona.
Emhakeni ya Yosefa, vuyelo bya ku ala ka yena a byi ta vava. Nsati wa Potifaro a a lava ku n’wi twisa ku vava. U sungule ku huwelela a vitana varindzi lava a va ri ehandle. U vule leswaku Yosefa a a lava ku n’wi pfinya naswona u balekile loko a sungula ku huwelela. Nguvu ya Yosefa leyi a yi sale emavokweni yakwe, u yi hlayisile kukondza nuna wakwe a fika. Loko Potifaro a vuya ekaya, u n’wi byele mavunwa lawa, a ku nuna wakwe u endle xihoxo hi ku tisa munhu wumbe endlwini ya vona. Xana Potifaro u endle yini? Ha hlaya: ‘U hlundzuke ngopfu,’ a yisa Yosefa ekhotsweni leswaku a ya pfaleriwa.—Genesa 39:13-20.
‘VA MANYE MILENGE YAKWE HI TINSIMBI’
A hi tivi swo tala hi makhotso ya le Egipta ya le nkarhini wolowo. Vayimburi va kume marhumbi ya tindhawu toleto—makhumbi lama tiyeke ni makhotso ya munyama. Hi ku famba ka nkarhi Yosefa u hlamusele ndhawu yoleyo a ku i “khele” ku nga ndhawu leyi a yi nga ri na ku vonakala ni ntshembo. (Genesa 40:15) Eka buku ya Tipisalema hi dyondza leswaku Yosefa u xanisiwile: ‘Va manye milenge yakwe hi tinsimbi, moya-xiviri wakwe wu nghene etinsimbini.’ (Pisalema 105:17, 18) Minkarhi yin’wana Vaegipta a va boha vakhotsiwa hi tinsimbi eka swikokola mavoko ma ri endzhaku; van’wana a va bohiwa sindza ra nsimbi enhan’wini. Yosefa u khomiwe hi ndlela yo vava a nga ri na nandzu.
Kambe sweswo hinkwaswo a swi n’wi tlheriselanga endzhaku. Rungula ri kombisa leswaku Yosefa ‘u tshame kwalaho, endlwini ya khotso.’ U hete malembe yo tala endhawini yoleyo yo chavisa. * Nakambe Yosefa a a nga swi tivi leswaku siku rin’wana a nga tshuka a ntshunxiwa kwalaho. Loko a tshame masiku, mavhiki ni tin’hweti, xana u swi kotise ku yini ku tshama a tiyile a ri ni ntshembo a nga vi na gome?
Rungula leri ri hi nyika nhlamulo leyi enerisaka ri ku: ‘Yehovha u hambete a va na Yosefa naswona a n’wi engetela musa wa rirhandzu.’ (Genesa 39:21) Ku rhendzeriwa hi makhumbi ya khotso, ku bohiwa hi tinsimbhi ni xinyama, a swi ri siveli rirhandzu ra Yehovha leswaku ri nga fiki eka malandza ya yena. (Varhoma 8:38, 39) Anakanya hi Yosefa a ri karhi a tiphofula eka Tata wa yena wa le tilweni hi xikhongelo naswona a kuma ku rhula loku tisiwaka ntsena hi “Xikwembu xa nchavelelo hinkwawo.” (2 Vakorinto 1:3, 4; Vafilipiya 4:6, 7) I yini xin’wana lexi Yehovha a xi endleleke Yosefa? Hi dyondza leswaku Yehovha u hambete a endla leswaku Yosefa a kuma “ku tsakeriwa ematihlweni ya mulanguteri lonkulu wa yindlu ya khotso.”
Vakhotsiwa a va nyikiwa ntirho wo karhi naswona Yehovha u n’wi katekisile eka sweswo. A a tirha hi matimba a endla hilaha a nga kotaka ha kona eka ntirho wun’wana ni wun’wana lowu a a nyikiwa wona naswona a tshemba Yehovha. Mikateko ya Yehovha yi endle leswaku Yosefa a tshembiwa a tlhela a xiximiwa endlwini ya Potifaro. Ha hlaya: “Kutani mulanguteri lonkulu wa yindlu ya khotso a nyikela vakhotsiwa hinkwavo lava a va ri endlwini ya khotso evokweni ra Yosefa; hinkwaswo leswi a va swi endla hi yena loyi a a lerisa leswaku swi endliwa. Mulanguteri wa yindlu ya khotso a a nga ha languteli nchumu, hikuva Yehovha a a ri na Yosefa ni leswi a a swi endla, Yehovha a a endla leswaku swi humelela.” (Genesa 39:22, 23) Hakunene a swi n’wi chavelela Yosefa ku tiva leswaku Yehovha wa n’wi khathalela.
Evuton’wini hi nga ha weriwa hi swiyimo swo tika, swo vava, ku nga kombiwi vululami kambe hi nga dyondza eka ripfumelo ra Yosefa. Loko hi tshama hi ri karhi hi khongela eka Yehovha, hi tshembeka eka yena hi tlhela hi tirha hi matimba leswaku hi endla leswi amukelekaka eka yena, u ta hi katekisa. Emhakeni ya Yosefa, Yehovha u n’wi katekise swinene hilaha hi nga ta swi vona ha kona eka tinhloko-mhaka leti nga ta landzela ta xihloko lexi.
^ ndzim. 23 Bibele yi vula leswaku Yosefa a a ri ni kwalomu ka malembe ya 17 kumbe 18 loko a yisiwa endlwini ya Potifaro naswona u tshame kwalaho kukondza a va wanuna—swi nga endleka a tshame malembenyana. Loko a ntshunxiwa ekhotsweni, a a ri ni malembe ya 30.—Genesa 37:2; 39:6; 41:46.
DYONDZA SWO TALA
Xana U Ta Tshemba Xikwembu?
U nga eneriseka hi ku tiva leswaku Xikwembu i Munghana loyi u nga n’wi tshembaka.


text:
1Va di relela khu Judheya va ta Antiyokiya vathu va ngata hevbudza vandruye khavo: "Mwa gu mba hana wugwera, ni gu landrisa Nayo wa Mosi, gima kha mu na dzikodza gu vbanyiswa. 2Gu di manega gu ganedzisana nya gukhongolo, kholu Pawulo ni Bharnabha va di hambana ngudzu ni sihevbudzo sawe. Va di pwanana vatshavbo va rumela Pawulo ni Bharnabha ni vambe vandruye, va gwela Jerusalema gu ya wudzisa mahungu yaya ga vapostoli ni madhota. 3Avo, na va dongisedwe khu libandla la Antiyokiya, va di phara ndzila va gu hongola. Va di tsemakanya Fenisiya ni Samariya, va gu tshamusela gu vbindrugedza ga va nya mayigo va gu nengedzisa ngudzu vandruye vatshavbo. 4Na va vbohile Jerusalema va di hakhwa gwadi khu libandla, ni Vapostoli, ni madhota, va gu tshamusela siliwugiso Nungungulu a nga girago khu avo. 5Aholu, vambe nya tsawa nya vafarisi va nga bani va khodwe va di ganela khavo gu vbwetega va nya mayigo va bela wugwera, va landra Nayo wa Mosi." 6Vapostoli ni madhota va di tshangana gasi guhevbula mahungu yaya. 7Gu di manega gu ganedzisana nya gukhongolo ngudzu, Pedro a khuga a ema, a ganela khuye: "Vandruye, mu ngu dzitini nya gukhenu Nungungulu a nyi hathile vbakari gwanu, gukhugela matshiguni nya guhegule, gasi va nya mayigo vapwe Ivhangeli khu kanani gwangu, va khodwa. 8Uye Nungungulu atigo myonyo, a va girede wukustumunyu, khu gu va ninga Liphuvbo nya gu Age kha nga a nga hi ningago ethu. 9Kha vega guhambana ga ethu ni avo, aholu a di agisa myonyo yawe khu gukhodwa. 10Khu ginani olu mu vbwetago gu linga Nungungulu khu gu rwega vapizane pingwi nya gu ambari vababe vathu ni ethu kha wu hi vbevbugeli gu wu rwala? 11Kholu hi ngu khodwa gu khethu ha gu vbanyiswa khu wuhigo wa Pfhumu Jesu, kha nga avo navo." 12Khavbo avbo, gu di gira kape libandla latshavbo. Va yingisa Bharnabha ni Pawulo na va gu thsamusela siwoniso ni siliwugiso satshavbo Nungungulu a nga girago khu avo vbakari nya va nya mayigo. 13Na va vbedzile gu ganela, Jakobe a di khusa lito a gu ganela khuye: "Vandruye, nyi yingiseni: 14Simoni ganede khu edzi Nungungulu, gu khugela guhegulani, a hathidego khidzo vbakari nya va nya mayigo vale va na ranwago vathu vaye. 15Ma ngu tadzisega magana ya vaprofeti; kholu gu lovidwe pwani: 16'Khu hwane nya esi nyi na wuya nyi ta wusedza tshatsha wa Dhavide wu thegidego nyi na vbahedza marumbi yawe, nyi va emisa, 17gasi vathu vatshavbo vale va nga tshadego va vbwete Pfhumu. Gumogo ni va nya mayigo vatshavbo va agisedwego Lina langu, 18a ngu ganela Nungungulu a nga tulelago gu tidwa silo sesi khu myaga ya gale.' 19Khu kharato eni nya gu wona gu kheni hi nga va garadzi va nya mayigo va vbwetago gu vbindrugedza mavbanyelo va khodwa ga Nungungulu. 20Va na ningwe basi nayo nya gu mba hodza nyama nya guphasedwe dzinguluve ni nyama nya sirengo nya gufe khu gu tshwedza, ni gu diga wubhayi, ni gu mba hodza novba. 21Kholu, gukhugela matshiguni ya gale, Mosi na ni vahevbudzi nya Nayo va wu hevbulago mu dzinyumbani nya nombelo khu dzisabhado dzatshavbo." 22Khavbo avbo, Vapostoli ni madhota, na va pwanane ni libandla latshavbo, va di hatha vama nya gukari vbakari gwawe, va gu va rumela Antiyokiya gumogo ni Pawulo ni Bharnabha, ni Silasi, vama nya gutumbege vbakari nya vandruye. 23Va di va ninga lidangalila leli: "Ethu vapostoli ni madhota, hi gu vandriyanu, hi ngu mi losani enu mwatshavbo vandruye va nya mayigo mu vbanyago Antiyokiya, ni Siriya, ni Silisiya. Seweni! 24Na hi dzitide nya gukhethu va dugile vathu khu tsawani gwathu va nga ta mi hambanisa mapimo khu gu ganela gwawe va gu khunguvanyisa mihefemulo yanu, 25hi hungile khu monyo moyo gu hatha madhota hi ma rumela iyo gwanu gumogo ni Bharnabha ni Pawulo, 26vama va ningedego womi wawe khu kota nya Lina la Pfhumu Yathu Jesu Kristo. 27Khavbo avbo, hi ngu mi rumelani Judha ni Silasi, avo va na ta ganela khu magana yawe mahungu yaya ya mamowo. 28Liphuvbo nya gu Age ni ethu, hi wonile gu khethu gwadi gumba mi ningani rwalo nya gulemele, vbavbandze nya milayo yeyi yi vbwetegago: 29Mu diga gu hodza esi si phasedwego dzinguluve, ni novba, ni nyama nya sirengo nya gufe khu gu tshwedza, ni gu diga wubhayi. Mu na gira gwadi mwa gu dzi vegisa ga silo sesi. Vbanyani gwadi." 30Vale va nga rumedwago, va di relela Antiyokiya, na va vbohile, va di tombanisa libandla, va gu ningela lidangalila. 31Na va li hevbude, va di nengela khu gu tiyisedwa va gu manego. 32Judha ni Silasi va nga bani vari vaprofeti navo, va di luleka vandruye va gu va tiyisela khu magana nya mangi. 33Na va vbedzile matshigu nya gukari, vandruye va di va vbangana ni malosedzela nya gurule ga vale va nga va rumelago. [ 34Aholu Silasi a di hatha gu tshala Antiyokiya.] 35Pawulo ni Bharnabha va di khala Antiyokiya gumogo ni vambe va hevbudza ni gu ganela mahungu nya yadi ya Pfhumu. 36Khu hwane nya matshigwana, Pawulo a di embela Bharnabha khuye "Hongole hi bwelela hi gimbila hi holela vandriyathu madhoropani omu hi nga hevbudza mahungu ya Pfhumu, hi vati va ngu vbanya kharini." 37Aholu Bharnabha a di vbweta gu dzega nuye Johane a ranwago Marko. 38Pawulo kha nga wona gwadi gu hengela ni wule a nga va diga Panfiliya a si hengeli navo thumo. 39Gu di manega gu ganedzisana nya gukhongolo va hegisa khu gu hambana. Khavbo avbo Bharnabha a di dzega Marko a khilela ngalava a gu hongola naye Kipra. 40Aholu Pawulo, na hathile Silasi a di dongiswa khu vandruye wuhigoni ga Nungungulu a phara ndzila a hongola. 41A di vbindra khu Siriya ni Silisiya a tiyisela mabandla.
Copyright
Learn More


text:
FEBRUARY 17, 2014
PHILIPPINES
Hungu-nkulu: Endzhaku Ka Xidzedze Lexikulu Xa Haiyan, Timbhoni Ta Yehovha Ti Sungula Mphalalo
EMANILA, le Philippines—Endzhaku ka loko Xidzedze lexikulu xa Haiyan xi vange ku onhaka lokukulu, Timbhoni ta Yehovha ti hlele mphalalo ePhilippines lowu humaka emisaveni hinkwayo.
Rhavi ra Timbhoni ta Yehovha eManila ti vumbe tikomiti ta ntlhanu to phalala leswaku ti hatlisisa ku pfuna lava hlaseriweke hi xidzedze lexi. Swilo swo phalala leswi tlulaka tithani ta 190 swi rhumeriwile exivindzini xa Philippines. Timbhoni leti humaka ematikweni ya khume ti tinyikerile leswaku ti pfuneta entirhweni wo phalala. Vatirhi va ku tirhandzela va pfuneta eku akeni hi vuntshwa ni ku lunghisa makaya yo tlula 2 000 kumbe ku pfuna hi swa vutshunguri.
Vanhu lava endlaka 225 va ha tshama ematendeni lama dzimiweke hi Timbhoni ekusuhi ni Doroba ra Calbayog, eSamar. Ku pimanyetiwa leswaku vanhu lava endlaka 15 ku ya eka 20 wa tiphesente lava lavaka vutumbelo endhawini yoleyo a hi Timbhoni.
Endzhaku ka mhangu leyi, leyi ku vuriwaka leswaku i yin’wana ya swidzedze swa matimba leswi tshameke swi va kona, nhlayo ya vanhu lava feke yi tlakuke yi fika eka 6 201 naswona vanhu va 1 785 a va si kumiwa. Vanhu va kwalomu ka 28 000 va vavisekile naswona makaya lama tlulaka miliyoni ma onhakile. Sweswi rhavi ra le Philippines ra Timbhoni ta Yehovha eManila ri tiyisekisa leswaku Timbhoni ta 33 ti file, ta 10 a ti si kumiwa naswona ku ehleketiwa leswaku ti file.
Ku sukela hi December 7, 2013, Mark Sanderson, xirho xa Huvo leyi Fumaka ya Timbhoni ta Yehovha, u hete masiku ya nkombo a ri karhi a endzela swifundzha swa ntlhanu leswi hlaseriweke. U te: “Vuyelo byo biha bya Xidzedze xa Haiyan bya ha ya emahlweni byi karhata vanhu vo tala ePhilippines; kambe hi swi lunghekerile ku hambeta hi rhumela vanhu ni swilo swo phalala ha swona ni ku chavelela lava hlaseriweke leswaku va hlakarhela.”
Media Contact(s):
International: J. R. Brown, Office of Public Information, tel. +1 718 560 5000
Philippines: Dean Jacek, tel. +63 2 411 6090


text:
NHLOKO-MHAKA YA XIFUNENGETO | U NGA VA MUNGHANA WA XIKWEMBU
Xana Wa Ri Tiva U Tlhela U Ri Tirhisa Vito Ra Xikwembu?
Xana u kona munghana wa wena loyi u nga ri tiviki vito rakwe? Doo! Irina wansati un’wana wa Mubulgaria, u vula leswaku “a swi koteki ku va ni vuxaka ni Xikwembu loko u nga tivi vito ra xona.” Lexi tsakisaka hileswaku Xikwembu xi lava leswaku u va ni vuxaka na xona hilaha swi kombisiweke hakona eka nhloko-mhaka leyi hundzeke. Xikwembu xi tirhisa Bibele leswaku xi titivisa eka wena xi ku: “Hi mina Yehovha. Rero i vito ra mina.”—Esaya 42:8.
Xikwembu xi tirhisa Bibele leswaku xi titivisa eka wena xi ku: “Hi mina Yehovha. Rero i vito ra mina.”—Esaya 42:8
Xana Yehovha u ni mhaka ni leswaku wa ri tiva ni ku tirhisa vito rakwe? Xiya leswi: Vito ra Xikwembu, leri tsariweke hi maletere ya mune ya Xiheveru ku nga Tetragrammaton, ri humelela minkarhi ya kwalomu ka 7 000 eMatsalweni ya Xiheveru. A ku na vito rin’wana leri humelelaka minkarhi yoleyo eBibeleni. Hakunene lebyi i vumbhoni bya leswaku Yehovha u lava hi tiva vito ra yena hi tlhela hi ri tirhisa. *
Hi ntolovelo vanhu vambirhi va sungula vunghana hi ku va va tivana mavito ya vona. Xana wa ri tiva vito ra Xikwembu?
Kambe, van’wana va ehleketa leswaku leswi Xikwembu xi kwetsimaka xi tlhela xi va ni matimba hinkwawo, ku ta va ku nga ri ku komba xichavo ku xi vita hi vito. I ntiyiso leswaku a hi fanelanga hi tirhisa vito ra Xikwembu hi ndlela leyi nga riki yinene hilaha na wena u nga ta ka u nga ri tirhisi hi ndlela leyi nga riki yinene vito ra munghana wa wena. Hambiswiritano, Yehovha u lava leswaku lava n’wi rhandzaka va xixima vito rakwe hi ku va va ri tivisa van’wana. (Pisalema 69:30, 31; 96:2, 8) Tsundzuka leswaku Yesu u dyondzise valandzeri vakwe ku khongela va ku: “Tata wa hina la nge matilweni, vito ra wena a ri kwetsimisiwe.” Na hina hi ni lunghelo ro kwetsimisa vito ra Xikwembu hi ku ri tivisa van’wana. Loko hi endla tano, hi ta va ni vuxaka na xona.—Matewu 6:9.
Bibele yi kombisa leswaku Xikwembu xa khathala hi vanhu ‘lava va anakanyaka kumbe lava ri tekaka ri ri ra nkoka vito ra xona.’ (Malakiya 3:16) Loko Yehovha a vulavula hi vanhu vo tano u ri: ‘Ndzi ta va sirhelela hikuva va tiva vito ra mina. Va ta ndzi vitana, ndzi ta va hlamula. Ndzi ta va na vona emaxangwini.’ (Pisalema 91:14, 15) I swa nkoka ku tiva ni ku tirhisa vito ra Yehovha loko hi lava ku va ni vuxaka na yena.
^ ndzim. 4 Lexi twisaka ku vava hileswaku eka vuhundzuluxeri byo tala vito ra Xikwembu a ri kona hambileswi ri humelelaka minkarhi yo tala eMatsalweni ya Xiheveru ku nga Testamente ya Khale. Ematshan’weni ya sweswo va ri sive hi swithopo swo tanini “Hosi” kumbe “Xikwembu.” Leswaku u kuma rungula leri engetelekeke hi mhaka leyi, hlaya eka matluka 195-197 ya buku leyi nge Xana Bibele Yi Dyondzisa Yini Hakunene? leyi kandziyisiweke hi Timbhoni ta Yehovha.


text:
Matimba Ya Rito Ra Xikwembu eNdyangwini Lowu Nga Mahindu
A NDZI nge pfuki ndzi rivale nkarhi lowu a ndzi hlengeletane ni ndyangu wa mina eka swakudya swo fihlula hi Musumbhunuku nimixo, hi August 22, 2005. Vutomi bya mina a byi ri ekhombyeni lerikulu, tanihi leswi a ndzi ri ni tshumba lerikulu ebyongweni. Nuna wa mina Krishna u khongerile kutani ndzi vulavula ni ndyangu.
Ndzi te: “Ndzi ya exibedlhele leswaku ndzi ya endla vuhandzuri lebyi nga ha vekaka vutomi bya mina ekhombyeni lerikulu, kutani hinkwenu ka n’wina mi fanele mi langutela xin’wana ni xin’wana lexi nga humelelaka. Ndzi endle malunghiselelo ya nkosi wa mina leswaku mi nga karhateki. N’wina lava gandzelaka Yehovha, ndzi kombela leswaku mi nga tshiki ku n’wi gandzela. Kasi n’wina van’wana hinkwenu, ndzi kombela leswaku mi amukela dyondzo ya Bibele nileswaku mi ya eminhlanganweni ya hina ya Vukreste. Hi ndlela yoleyo mi nga kota ku va ni ntshembo lowu ndzi nga na wona wa misava leyintshwa leyi taka leyi eka yona vagandzeri va ntiyiso va Xikwembu va nga ta hanya hilaha ku nga heriki va ri ni rihanyo leri hetisekeke emisaveni leyi nga paradeyisi.”
Emahlweni ko va ndzi mi chumbutela vuyelo bya vuhandzuri bya mina, ndzi pfumeleleni ndzi mi byela ndlela leyi ndzi kurisiweke ha yona ni leswaku swi te njhani ndzi tiva Xikwembu xa ntiyiso.
Ku Kurisiwa Tanihi Muhindu
Ndyangu wa ka hina a wu tshama endlwini leyikulu leyi akiweke hi mapulanga ni mazenge leyi nga ehenhla ka ntshava edorobeni leri nga eribuweni ra Durban, eAfrika Dzonga. Leswaku hi fika egedeni ya yindlu ya ka hina, a hi fanele hi rhanga hi ku khandziya switepisi swa 125 ku suka egondzweni lerikulu. Switepisi swoleswo a swi kongoma eka ndlela yo koma leyi nga ni nhova yi tlhela yi lala leyi a yi hi yisa egedeni ya nsimbi. Etlhelo ka gede a ku ri ni tempele ya kokwa wa mina wa xisati, leyi a yi ri ni swifaniso swa swikwembu swa Mahindu. Kokwana u ndzi byele leswaku a ndzi ri “n’wana wa tempele” (leswi hi Xihindu swi vulaka mandir kī baccā) ni leswaku swikwembu leswi a hi swi gandzela hi swona leswi endleke leswaku ndzi velekiwa. Emahlweni ka tempele leyi a ku ri ni switepisi swo tshwuka leswi pholichiweke leswi yaka eka rivanti ra le mahlweni. A ku ri ni yindlu leyikulu, leyi a yi ri ni phacisi yo leha, khixi lerikulu leri nga ni xitofu xa malahla, tikamara ta nkombo to etlela eka tona ni kamara rin’we leri nga eka muako wa le handle. Endlwini yoleyo a hi tshama hi ri 27, laha a ku ri vakokwa wa mina, tata wa mina ni tindzisana takwe tinharhu ta majaha, rikotse ra ka vona ra xisati ni mindyangu ya vona.
A swi nga olovi ku khathalela swilaveko swa ndyangu wo tano lowukulu. Kambe mhaka ya leswaku swirho hinkwaswo swa ndyangu swi tshama swin’we endlwini yin’we leyikulu swi endle leswaku hi va ni vun’we ni ku hi endla hi va ni swilo swo tala swo tsakisa leswi hi swi tsundzukaka. Vingi va mune, ku katsa ni mana wa mina, Gargee Devi, a va avelana mintirho ya le kaya. A va cincana ku sweka ni ku basisa. Kokwa wa mina wa xinuna a a ri nhloko ya ndyangu naswona a a xava swakudya swa ndyangu hinkwawo. Hi Ravunharhu wun’wana ni wun’wana vakokwa wa mina a va ya emakete va ya xava nyama, mihandzu ni matsavu ya ku ringana vhiki. A hi tala ku tshama ehansi ka ndzhuti wa murhi wa muphayini laha a hi kota ku vona epatwini leswaku hi va rindza loko va vuya emakete. Hi ku hatlisa loko hi va vona va chika ebazini va ri ni tibasikiti ta vona letikulu, a hi chika eswitepisini swa 125 hi ya va pfuna ku rhwala leswi va swi xaveke hi swi yisa ekaya.
Exirhapeni xa hina, a hi ri ni murhi wo leha wa ncindzu lowu swinyenyana leswi vitaniwaka ti-mynahs a swi ake xisaka xa swona eka wona. A hi swi vona loko swi haha swi ya eka xona ni loko swi famba naswona a hi swi twa loko swi yimbelela. Kokwa wa mina wa xisati a a tshama eswitepisini emahlweni ka yindlu kutani a hi byela switori, onge hiloko a hlamusela mimpfumawulo leyi endliwaka hi ti-mynahs. Ndzi ni swilo swo tala swo tsakisa leswi ndzi swi tsundzukaka leswi hi avelaneke swona ekaya rolero! A hi hleka, hi rila, hi tlanga, hi n’wayitela, hi avelana—hi tiphine hi ku tshama swin’we tanihi ndyangu wun’we lowukulu. Xa nkoka swinene, laha hi kona laha hi sunguleke ku dyondza hi Muvumbi wa hina, ku nga Yehovha, ni N’wana wakwe, ku nga Yesu Kreste.
Emahlweni ko va hi dyondza hi Yehovha, vugandzeri bya hina bya Mahindu a byi katsa mihivahivana yo tala ya siku ni siku. Nakambe minkarhi yin’wana a hi va ni minkhuvo leyikulu, leyi eka yona a hi rhamba vaendzi leswaku va ta xixima swikwembu swo hambana-hambana ni swikwembu-kati. Eka yin’wana ya minkhuvo yoleyo, kokwa wa mina wa xisati a a biwa hi riphume kutani a vulavula ni mimoya naswona exikarhi ka vusiku a ku endliwa switlhavelo swa swiharhi leswaku a tsakisa mimoya yoleyo. Nakambe kokwa wa mina wa xinuna a dumile laha a hi tshama kona hikwalaho ka minyikelo yakwe leyi a yi pfuneta eku akiweni ni le ku fambisiweni ka swikolo ni titempele ta Mahindu.
Ndlela Leyi Ha Yona Hi Kumeke Ntiyiso Malunghana Na Yehovha
Hi 1972, kokwa wa mina wa xinuna u sungule ku vabya kutani a fa. Endzhakunyana ka tin’hweti ti nga ri tingani, un’wana wa vamhani-ntsongo va mina loyi a vuriwaka Indervathey, loyi nakambe a a tiviwa tanihi Jane, u amukele timagazini ta Xihondzo xo Rindza ni Xalamuka! eka Timbhoni ta Yehovha timbirhi. U tivone nandzu leswi a nga ti rhambangiki ekaya ka hina leswaku ti ta bula na yena. Minkarhi hinkwayo a hi ti hlongola Timbhoni. Kambe loko ti tlhela ti vuya, mhani-ntsongo u ti rhambile leswaku ti nghena kutani a vulavula na tona hi swiphiqo swa vukati leswi a swi katsa ku va papa-ntsongo a nwa byala ku tlula mpimo. Vaakelani ni maxaka a va khutaze mhani-ntsongo leswaku a dlaya vukati. Timbhoni ti hlamusele langutelo ra Xikwembu hi vukati. (Matewu 19:6) Mhani-ntsongo u tsakisiwe hi ndzayo ya Bibele ni xitshembiso xa yona xa vutomi byo antswa lebyi nga ta va kona laha misaveni. * U endle xiboho xo va a nga n’wi tshiki papa-ntsongo kutani a sungula ku va ni dyondzo ya Bibele ya nkarhi na nkarhi ni Timbhoni. Loko a ri karhi a dyondza ekamareni ro dzumba eka rona ekaya ka hina, vingi lavan’wana a va yingisela bulo va ri emakamareni ya vona.
Eku heteleleni, vingi hinkwavo va hlanganyele eka dyondzo ya Bibele. Mhani-ntsongo Jane u byele van’wana leswi a a swi dyondza naswona a a tala ku hi hlayela ni ku hi hlamusela timhaka leti a a ti hlaya ebukwini leyi nge Listening to the Great Teacher. * Loko vapapa-ntsongo va mina va kume leswaku vamhani-ntsongo va mina a va dyondza Bibele, va sungule ku hi kaneta. Un’wana wa vapapa-ntsongo va mina u teke tibuku ta hina hinkwato, ku katsa ni Bibele, a ti hisa. A va hi rhuketela va tlhela va hi ba loko hi ya eminhlanganweni. Tata wa mina hi yena ntsena loyi a nga swi endli sweswo; a a nga si tshama a hi arisa ku dyondza hi Yehovha. Vingi volavo hinkwavo va mune va hambete va ya eminhlanganweni ni ku kurisa rirhandzu ra vona hi Yehovha Xikwembu.
Hi 1974 mhani-ntsongo wa mina Jane u khuvuriwile a va Mbhoni ya Yehovha, ivi endzhakunyana ka sweswo ku landzela mana wa mina ni vamhani-ntsongo lavan’wana. Hi ku famba ka nkarhi, kokwa wa mina u tshike swiendlo swakwe swa vukhongeri bya Xihindu. Se a ku hundze malembe yo tala ndzi ri karhi ndzi famba na vona, ndzi va kona eka minhlangano hinkwayo ya Vukreste. Kutani eka ntsombano lowukulu wa Timbhoni ta Yehovha, Mbhoni leyi vuriwaka Shameela Rampersad yi ndzi vutise yi ku, “Xana u ta khuvuriwa rini?” Ndzi yi hlamule ndzi ku, “A ndzi nge khuvuriwi hikuva ku hava munhu loyi a tshameke a ndzi dyondzela Bibele.” Yi kombele ku dyondza na mina. Eka ntsombano lowu landzeleke hi December 16, 1977 ndzi khuvuriwile. Eku heteleleni, eka swirho swa 27 swa ndyangu wa ka hina leswi a hi tshama na swona, 18 wa swona swi khuvuriwile. Kambe hi nkarhi lowu ndzi endliweke vuhandzuri ha wona, tata wa mina Sonny Deva a ha ri Muhindu.
“Mi Nga Vileli Ha Nchumu”
Marito lama tsariweke eka Vafilipiya 4:6, 7 ma ndzi pfune swinene, ngopfu-ngopfu endzhaku ka loko ndzi ri ni tshumba lerikulu ebyongweni. Tindzimana teto ti ri: “Mi nga vileli ha nchumu, kambe eka hinkwaswo tivisani Xikwembu swikombelo swa n’wina hi xikhongelo ni xikombelo swin’we ni ku nkhensa swikombelo swa n’wina; kutani ku rhula ka Xikwembu loku tlulaka miehleketo hinkwayo ku ta rindza timbilu ta n’wina ni matimba ya n’wina ya mianakanyo ha Kreste Yesu.” Swa tika ku ka u nga “vileli ha nchumu,” ngopfu-ngopfu loko u byeriwe leswaku u nga ha fa nkarhi wun’wana ni wun’wana. Eku sunguleni a ndzi rila kutani ndzi khongela eka Yehovha. Ku sukela hi nkarhi wolowo, ndzi ve ni “ku rhula ka Xikwembu loku tlulaka miehleketo hinkwayo.”
Yehovha Xikwembu u ndzi khome hi voko ra yena ra xinene, hi ndlela yo fanekisela naswona entiyisweni a ndzi twa onge u ndzi kongomise ku ya fika emakumu. (Esaya 41:13) U ndzi pfune leswaku ndzi va ni xivindzi xo hlamusela madokodela lama a ma ta ndzi tshungula ku tiyimisela ka mina ku yingisa nawu wa Bibele wo papalata ngati. (Mintirho 15:28, 29) Hikwalaho ka sweswo, dokodela loyi a a ta ndzi handzula ni dokodela la titivataka va pfumerile ku ndzi endla vuhandzuri handle ko ndzi pompela ngati. Endzhaku ka sweswo, dokodela loyi a ndzi handzuleke u vule leswaku vuhandzuri byi fambe kahle naswona tshumba hinkwaro ri susiwile. U tlhele a vula leswaku a a nga si tshama a vona muvabyi a hola hi ku hatlisa endzhaku ka vuhandzuri lebyikulu bya byongo.
Endzhaku ka mavhiki manharhu ndzi fambise dyondzo ya Bibele ndzi ri emubedweni. Loko mavhiki ya nkombo ma hela, ndzi sungule ku tlhela ndzi chayela, ndzi ya entirhweni wo chumayela ni ku tlhela ndzi ya eminhlanganweni ya Timbhoni ta Yehovha. Ndza wu tlangela mpfuno wa vamakwerhu va mina lava nga Vakreste lava tirheke na mina entirhweni wo chumayela. A va tiyiseka leswaku a ndzi ndzexe naswona ndzi fika ekaya ndzi hlayisekile. Ndzi tshemba leswaku ku yingisa tikhasete leti rhekhodiweke ta Bibele ni ku dzika eka swilo swa moya swi ndzi pfune leswaku ndzi hlakarhela hi ku hatlisa.
Ndzi tlhele ndzi va ni ntsako loko ndzi twa leswaku endzhaku ka vuhandzuri bya mina, tata wa mina u pfumele ku dyondza Bibele ni Timbhoni. U khuvuriwe a ri ni malembe ya 73 naswona sweswi u tirhela Yehovha hi ku hiseka. Swirho swo tlula 40 swa ndyangu wa ka hina sweswi swi hlangana na hina evugandzerini bya Yehovha. Hambileswi ndzi nga ha swi kotiki ku jikisa mahlo ya mina ma languta eximatsini hikwalaho ka leswi xipalapala xa mina xi hlanganisiweke hi nsimbi, ndzi wu langutele hi mahlo-ngati nkarhi lowu Yehovha a nga ta endla “swilo hinkwaswo swi va leswintshwa” eParadeyisini leyi taka ya laha misaveni.—Nhlavutelo 21:3-5.
Ndzi katekisiwe hi nuna la nga ni rirhandzu, tlhelo nkulu loyi a nga Mukreste ni n’wana wa hina wa nhwanyana wo saseka Clerista loyi a ndzi seketelaka loko ndzi ri karhi ndzi hambeta ndzi tirha tanihi muchumayeri wa nkarhi hinkwawo. Yehovha Xikwembu u byi katekise swinene vutirheli bya mina. Ku fikela sweswi, ndzi kote ku pfuna swo tala swa swichudeni swa mina swa Bibele ku vona matimba ya Rito ra Xikwembu evuton’wini bya swona. Swo tlula 30 eka swona sweswi swi tinyiketele eka Xikwembu ni ku khuvuriwa.
Hi mbilu leyi taleke hi ntshembo, ndzi wu langutele hi mahlo-ngati nkarhi lowu Yehovha Xikwembu a nga ta hi ntshunxa eka fambiselo leri, leri vavaka ra swilo kutani a hi yisa emisaveni leyi nga paradeyisi.
^ ndzim. 12 Leswaku u kuma rungula leri engetelekeke malunghana ni xikongomelo xa Xikwembu hi misava, vona ndzima 3 ya buku leyi nge Xana Bibele Yi Dyondzisa Yini Hakunene? leyi kandziyisiweke hi Timbhoni ta Yehovha.
^ ndzim. 13 Yi kandziyisiwe hi Timbhoni ta Yehovha kambe sweswi a ya ha kandziyisiwi.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 84:1-12
Eka mufambisi wa Gititi.+ Ya vana va Kora. Miloti.84 Mawaku ku xonga ka tabernakela ya wena leyikulu,+Oho Yehovha wa mavuthu!+2 Moya-xiviri wa mina a wu navela ni ku hisekela swivava swa Yehovha.+Mbilu ya mina ni nyama ya mina swi huwelela hi ku tsaka eka Xikwembu lexi hanyaka.+3 Ni nyenyana yi kume yindlu,Ni nyenga yi tikumele xisaka,Laha yi vekeke mavondlo ya yona—Alitari ya wena leyikulu, Wena Yehovha wa mavuthu, Hosi yanga ni Xikwembu xanga!4 Va tsaka lava tshamaka endlwini ya wena!+Va ha hambeta va ku vonga.+Se′lah.5 Va tsaka vanhu lava ntamu wa vona wu nga eka wena,+Lava ku nga ni magondzo lamakulu embilwini ya vona.+6 Loko va hundza erivaleni ra le hansi ra swihlahla swa bakha,+Va ri hundzula xihlovo;Muleteri+ u titsondzela hi mikateko.7 Va ta famba ku suka eka ntamu lowukulu ku ya eka ntamu lowukulu;+Un’wana ni un’wana a humelela eka Xikwembu eSiyoni.+8 Oho Yehovha Xikwembu xa mavuthu, yingisa xikhongelo xa mina;+Yingisa, Wena Xikwembu xa Yakobe.+Se′lah.9 Languta xitlhangu xa hina, Wena Xikwembu,+Languta xikandza xa mutotiwa wa wena.+10 Hikuva siku rin’we eswivaveni swa wena ri tlula gidi endhawini yin’wana.+Ndzi hlawule ku tshama enyangweni ya yindlu ya Xikwembu xanga+Ematshan’weni yo rhendzeleka emintsongeni ya vuhomboloki.+11 Hikuva Yehovha Xikwembu i dyambu+ ni xitlhangu;+U nyika tintswalo ni ku vangama.+Yehovha a nge va tsoni nchumu wihi ni wihi lowunene lava fambaka hi ndlela leyi pfumalaka xihoxo.+12 Oho Yehovha wa mavuthu, wa tsaka munhu la ku tshembaka.+